Author: administrator
Last saved by: vzor
Company: Abyss

Predkladacia správa

Uznesenie vlády Slovenskej republiky č. 1211 z 15. decembra 2004 k návrhu na zmenu uznesenia vlády Slovenskej republiky č. 444/2003 v bode C.9 v plnom znení stanovuje
zabezpečenie odvodu dividend do príjmov štátneho rozpočtu z akciovej spoločnosti Správa služieb diplomatickému zboru, a.s. (SSDZ) v roku 2004 na 2 mil. Sk, v roku 2005 minimálne na 7 mil. Sk, v rokoch 2006 – 2007 podľa rozpisu rozpočtu na roky 2006 – 2007 a v ďalších rokoch vo výške 70% z čistého zisku, minimálne vo výške predchádzajúceho roka.

V rokoch 2006 – 2007 bol objem dividend stanovený vo výške 60 mil. Sk a 80 mil. Sk, čo nekorešpondovalo s líniami hospodárskeho vývoja akciovej spoločnosti. Horeuvedené dividendy bolo možné dosiahnuť len na základe odpredaja majetku spoločnosti, nie štandardnou komerčnou činnosťou. Plnenie uznesenia č. 1211/2004 by v budúcom období malo na SSDZ, a.s. negatívny, prípadne likvidačný dopad.
 
	Podľa bodu C.14. uznesenia vlády SR č. 856 z 11.októbra 2006 k návrhu rozpočtu verejnej správy na roky 2007 až 2009 bola začiatkom roka 2007 v spoločnosti SSDZ, a.s. vykonaná „Finančná a procesná analýza“ spoločnosťou Deloitte & Touche. Uvedená analýza optimalizovala všetky finančné toky a v súlade s možnosťami odporučila dividendovú politiku Správy služieb diplomatickému zboru, a.s. Výsledkom analýzy bolo stanovené reálne zabezpečenie odvodu dividend v nasledujúcich objemoch: 

-	v roku 2009  - 603 598 € (18 184 tis. Sk), 
-	v roku 2010 - 595 698 € (17 946 tis. Sk), 
-	v roku 2011 - 609 142 € (18 351 tis. Sk).

Identifikovaný objem dividend je priamym výsledkom komerčných činností a jeho stanovenie nereflektovalo súčasné nové nároky a úlohy vyplývajúce z uznesení vlády SR súvisiace so zahranično-politickými prioritami SR.   
 
Vláda SR schválila na svojom rokovaní dňa 14.1.2009 materiál „Návrh na uzavretie dohody medzi vládou SR a Populačným fondom OSN (UNFPA) o zriadení Regionálneho úradu UNFPA pre východnú Európu a strednú Áziu v Bratislave. Uznesením č. 24/2009 poverila ministra zahraničných vecí SR zabezpečiť prostredníctvom Správy služieb diplomatickému zboru, a.s. podmienky na činnosť regionálneho úradu. S vytvorením podmienok pre umiestnenie regionálneho úradu sú spojené zvýšené náklady, ktoré vplývajú na hospodársky výsledok SSDZ, a.s. a následne na odvod dividend do štátneho rozpočtu. V konkrétnom prípade ide o náklady vo výške 215 760 € ročne, ktoré sa premietnu do odvodu dividend v roku 2010 (dividendy sa odvádzajú z hospodárskeho výsledku predchádzajúceho roka) a v nasledujúcich rokoch.

Na základe uvedených skutočností Ministerstvo zahraničných vecí SR navrhuje zmeniť znenie úlohy A.1 uznesenia vlády SR č. 1211/2004, tak aby odvod dividend do príjmov štátneho rozpočtu korešpondoval so závermi finančnej a procesnej analýzy, ktorá zohľadňuje reálny hospodársky vývoj spoločnosti a uzneseniami vlády SR o umiestnení diplomatických zastúpení v SR. 
	
Návrh bol vopred prerokovaný s Ministerstvom financií SR a nepredpokladá finančné dôsledky na štátny rozpočet verejnej správy a to nie len na bežný rok, ale aj na nasledujúce rozpočtové roky, nakoľko záväzný limit príjmov kapitoly MZV SR na roky 2009 – 2011 korešponduje s vládou schváleným rozpočtom verejnej správy na uvedené roky.

Materiál bol predmetom rokovania vlády SR dňa 20.5.2009, vzhľadom na pripomienku zboru poradcov predsedu vlády SR, uplatnenej priamo na rokovaní vlády SR, bol vrátený predkladateľovi. Pripomienku zohľadňuje novo naformulovaný návrh uznesenia vlády SR.